RSG - Dis die een! || Leon Se Flieks || A CURE FOR WELLNESS
Datum uitgereik: Vrydag 17 Februarie 2017
Akteurs: Dane DeHaan, Jason Isaacs, Mia Goth, Ivo Nandi, Adrian Schiller, Celia Imrie, Harry Groener
A CURE FOR WELLNESS is in die buitelandse pers gekasty, maar ek dink die kritiek was onregverdig. Dit is 'n rolprent met foute - flawed soos die Engelse sou sê, maar goed.
In hierdie donker en grieselrige drama beland die bestuurder van 'n maatskappy in 'n spa uit die hel. 'n Jong onderdaan, knap gespeel deur Dane DeHaan, gaan haal hom. Hy ontdek 'n verwronge soort Nazi-Frankenstein-martelpaleis wat One Flew over the Cuckoo's Nest na Liefde-langs-die-Leliedam laat lyk.
Wees gewaarsku: A CURE FOR WELLNESS smokkel ERNSTIG met jou kop. Dit tart en treiter jou met 'n wrede, onvoorspelbare storie en 'n klomp kinkels wat jou mag ontstel. Net aanbeveel vir aanhangers van sielkundige rillers.